**Stai, calule !**

*Marin Mihalache*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

M-aş rupe din evul plăpând

O altă menire să am

Când calul izbânzii aşteaptă

Să tragă cu mine la ham.

Un drum nesfârşit ne înfruntă

Prieten cu aripi de ceară

Şi-aş vinde rotirea comună

Spre-a creşte din patimă iară.

Dar seara m-ajunge din spate

Şi rănile vârstei mă dor

Când frânghia-ntinsă a vieţii

De-un stâlp nevăzut o-nfăşor...

E-o vreme uitată când veşnic

Din ceruri ne-am rupt amândoi

Stai, calule-opreşte-te o clipă

C-aş vrea să privesc înapoi.